วันจ่ายตรุษจีน  ชาวไทยเชื้อสายจีนเตรียมไหว้เทพเจ้า-บรรพบุรุษ จับจ่ายซื้ออาหารสด ขนม และผลไม้มงคลตั้
วันจ่ายตรุษจีน ชาวไทยเชื้อสายจีนเตรียมไหว้เทพเจ้า-บรรพบุรุษ จับจ่ายซื้ออาหารสด ขนม และผลไม้มงคลตั้งแต่ช่วงเช้า ขณะ ตำรวจ ภาคประชาชน อำนวยความสะดวกดูแลความปลอดภัย



บรรยากาศวันจ่ายช่วงเทศกาลตรุษจีน วันนี้ (14 ก.พ. 61) ที่ตลาดสดรถไฟ เขตเทศบาลนครยะลา อำเภอเมือง จังหวัดยะลา เป็นไปอย่างคึกคักตั้งแต่ช่วงเช้า มีประชาชนชาวไทยเชื้อสายจีนทยอยเดินทางออกมาจับจ่าย เลือกซื้อผลไม้มงคล ส้ม องุ่น ขนมเข่ง ขนมเทียน ขนมถ้วยฟู ขนมสาลี่ เนื้อหมูย่าง หมูสด ไก่ต้ม ไก่ย่าง เป็ดย่าง เป็ดต้มพะโล้ อาหารทะเล ผักสด และอื่นๆ กันอย่างต่อเนื่อง เพื่อจัดเตรียมสำหรับประกอบอาหารไหว้เทพเจ้า และไหว้บรรพบุรุษในวันไหว้ช่วงเทศกาลตรุษจีน ที่จะมาถึงวันพรุ่งนี้ (15 ก.พ. 61) โดยมีเจ้าหน้าที่ตำรวจ สภ.เมืองยะลา ภาคประชาชน คอยอำนวยความสะดวกในด้านการจราจร และดูแลรักษาความปลอดภัยให้กับประชาชน ซึ่งตลอดทั้งวันในพื้นที่จังหวัดยะลา จะมีประชาชน ออกมาจับจ่ายซื้อของทั้งในตลาดสด และในย่านการค้าเขตเมืองยะลาช่วงเทศกาลตรุษจีน จำนวนมาก

ขณะที่ในปีนี้ราคาอาหาร ขนมไหว้เจ้าต่างๆ ยังคงเดิมไม่ปรับราคาขึ้นแต่อย่างใด เนื้อหมูแดง กิโลกรัมละ 150 บาท หมูสามชั้น กิโลกรัมละ 150 บาท ไก่สด กิโลกรัมละ 190 บาท เป็ดพะโล้ กิโลกรัมละ 490 บาท ไก่ต้ม ไก่ย่าง กิโลกรัมละ 300 บาท หมูย่าง กิโลกรัมละ 490 บาท ผักกาดขาว กิโลกรัมละ 35 บาท คะน้า กิโลกรัมละ 30 บาท กะหล่ำปลี กิโลกรัมละ 40 บาท ผักบุ้ง กิโลกรัมละ 40 บาท หัวผัก กิโลกรัมละ 30 บาท ขนมเข่ง กิโลกรัมละ 100 บาท ขนมเทียน 200 บาท ส่วนขนมสาลี่ ขนมอื่นๆ ผลไม้ เครื่องเซ่นไหว้ อื่นๆ ก็ยังราคาคงเดิม มีบางชนิดที่ปรับขึ้นเล็กน้อย